Source: https://www.najpravo.sk/dovodove-spravy/rok-2011/120-2011-z-z.html
Timestamp: 2019-09-20 20:55:07+00:00
Document Index: 14398691

Matched Legal Cases: ['§ 52', '§ 79', '§ 75', '§ 13', '§ 36', '§ 52', '§ 52', '§ 12', '§ 52', '§ 12', '§ 79', '§ 83']

120/2011 Z. z. | Rok 2011 | Najprávo.sk - najlepší právny poradca
27.4. 2011, 21:25 | Edmund Horváth
Dôvodová správa + spoločná správa výborov NRSR
A) Všeobecná časť
Dôvodom predloženia návrhu zákona, ktorým sa mení a dopĺňa zákon č. 5/2004 Z. z. o službách zamestnanosti zo 4. decembra 2003 je skutočnosť, že Slovenská republika má pomerne veľké problémy so zamestnávaním dlhodobo nezamestnaných, často krát bez akéhokoľvek vzdelania alebo kvalifikácie a má najvyššiu mieru nezamestnanosti ľudí so základným vzdelaním v celej Európskej únii. Novela zákona má za cieľ udržiavanie a získavanie pracovných návykov tejto cieľovej skupiny ako i rozšírenie možností aplikácie a využívania jedného z mnohých nástrojov aktívnej politiky trhu práce, a to príspevku na aktivačnú činnosť. Návrh zákona predstavuje východiskový rámec na realizáciu nových legislatívnych úprav v oblasti služieb zamestnanosti nevyhnutne vyplývajúcich zo súčasných spoločensko-ekonomických reálií. Návrhom zákona sa vytvára legislatívne prostredie, ktoré rozširuje doteraz prijaté opatrenia na trhu práce s kladným vplyvom na vývoj zamestnanosti ohrozených skupín občanov Slovenskej republiky.
Súčasťou predloženého návrhu zákona sú návrhy opatrení, ktoré vyplývajú z Programového vyhlásenia vlády Slovenskej republiky, v ktorom vláda Slovenskej republiky konštatuje, že v súčasnosti počet nezamestnaných prekročil hranicu 400 000 osôb, pričom vyše 200 000 osôb je nezamestnaných dlhodobo. Asi štvrtina z existujúcich dotácií a príspevkov sa nevyužíva, iné sú zneužívané a nenapĺňa sa tak cieľ znižovať nezamestnanosť a podporovať pracovné návyky dotknutej skupiny dlhodobo nezamestnaných občanov. Návrh zákona je súčasťou opatrení, ktoré majú podporovať integráciu znevýhodnených skupín na trh práce najmä v zaostávajúcich regiónoch s vysokou nezamestnanosťou.
Prostredníctvom novely správcovia ciest a vodných tokov budú môcť využívať nekvalifikovanú pracovnú silu na odstraňovanie odpadov a nečistôt pri cestách a na brehoch riek, a to celoročne. Je to zároveň dôležitý preventívny nástroj, ktorý pomôže znížiť riziko povodní. Novela bude mať tiež pozitívny dopad na životné prostredie a kultúru verejných priestranstiev.
Cieľom návrhu zákona je rozšíriť možnosti uplatnenia príspevkov na aktivačnú činnosť a posilniť výhody, ktoré vyplynuli z doterajšieho uplatňovania zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a z aplikačnej praxe pri uplatňovaní zákona a rozšíriť tak aktívne opatrenia na trhu práce podporujúce zapojenie samosprávy a štátom založené právnické osoby do aktívneho riešenia nezamestnanosti obyvateľov.
Príspevok na aktivačnú činnosť formou menších obecných alebo verejnoprospešných služieb tak bude priamo nadväzovať na predchádzajúci príspevok na aktivačnú činnosť formou menších obecných služieb pre obec a rozšíri sa len okruh organizátorov aktivačných prác, pričom procesné a zákonom stanovené podmienky poberania a formy aktivačného príspevku zostanú nezmenené. Bude sa teda stále poskytovať na taxatívne vymedzené aktivačné činnosti s cieľom udržania pracovných návykov dlhodobo nezamestnaných občanov odkázaných na dávku v hmotnej núdzi a príspevkov k dávke v hmotnej núdzi. Stanovuje sa, že menšie obecné alebo verejnoprospešné služby dlhodobo nezamestnaný občan vykonáva nepretržite najviac počas šiestich kalendárnych mesiacov v rozsahu 20 hodín týždenne okrem týždňa, v ktorom sa aktivačná činnosť začala, s možnosťou jej opakovaného vykonávania najviac počas ďalších dvanástich kalendárnych mesiacov. V prípade mimoriadnej situácie, ktorou je ohrozenie alebo obdobie pôsobenia následkov mimoriadnej udalosti (živelná pohroma, havária alebo katastrofa) dlhodobo nezamestnaný občan vykonáva služby v rozsahu najviac 40 hodín týždenne.
Návrh zákona je v súlade s Ústavou Slovenskej republiky a ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná, s právom Európskych spoločenstiev a právom Európskej únie.
Návrh zákona nebude mať dodatočný dopad na štátny rozpočet a na rozpočet verejnej správy. Finančné prostriedky sú zabezpečené v rámci alokácie na Operačný program Zamestnanosť a sociálna inklúzia. Finančný dopad z predkladaného návrhu zákona zabezpečí MPSVR SR v rámci limitov príjmov a výdavkov rozpočtu verejnej správy na roky 2011-2013 bez dodatočných požiadaviek na štátny rozpočet.
Návrh zákona bol prerokovaný s Ministerstvom financií Slovenskej republiky, sekciou rozpočtovej politiky, ktorého stanovisko (list č.) je súčasťou dôvodovej správy.
B) Osobitná časť
Navrhuje sa rozšírenie možnosti poskytnutia príspevku na aktivačnú činnosť podľa § 52 zákona formou menších obecných alebo verejnoprospešných služieb pre organizátora aktivačnej činnosti.
Menšie obecné alebo verejnoprospešné služby dlhodobo nezamestnaný občan vykonáva nepretržite najviac počas šiestich kalendárnych mesiacov v rozsahu 20 hodín týždenne okrem týždňa, v ktorom sa aktivačná činnosť začala, s možnosťou jej opakovaného vykonávania najviac počas ďalších dvanástich kalendárnych mesiacov. V prípade mimoriadnych situácií dlhodobo nezamestnaný občan vykonáva služby v rozsahu najviac 40 hodín týždenne.
Navrhuje sa, aby zákon nadobudol účinnosť 1. júla 2011.
výborov Národnej rady Slovenskej republiky o prerokovaní návrhu poslancov Národnej rady Slovenskej republiky Štefana KUŽMU a Zoltána HORVÁTHA na vydanie zákona, ktorým sa mení a dopĺňa zákon č.5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 209) vo výboroch Národnej rady Slovenskej republiky v druhom čítaní
Výbor Národnej rady Slovenskej republiky pre sociálne veci ako gestorský výbor k návrhu poslancov Národnej rady Slovenskej republiky Štefana KUŽMU a Zoltána HORVÁTHA na vydanie zákona, ktorým sa mení a dopĺňa zákon č.5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „ gestorský výbor") podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:
Národná rada Slovenskej republiky uznesením č. 296 z 3. februára 2011 pridelila predmetný návrh zákona na prerokovanie týmto výborom Národnej rady Slovenskej republiky
Výboru Národnej rady Slovenskej republiky pre sociálne veci,
Výboru Národnej rady Slovenskej republiky pre verejnú správu a regionálny rozvoj.
Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).
Návrh zákon odporučili schváliť
Výbor Národnej rady Slovenskej republiky pre financie a rozpočet uznesením č. 152 zo 16. marca 2011,
Výbor Národnej rady Slovenskej republiky pre sociálne veci uznesením č. 52 z 22. marca 2011,
Výboru Národnej rady Slovenskej republiky pre verejnú správu a regionálny rozvoj uznesením č. 67 zo 16. marca 2011,
Ústavnoprávny výbor Národnej rady Slovenskej republiky prerokoval návrh zákona dňa 8. marca 2011, ale neprijal uznesenie, nakoľko návrh nezískal súhlas nadpolovičnej väčšiny prítomných členov výboru.
Výbory Národnej rady Slovenskej republiky, ktoré návrh zákona prerokovali prijali tieto návrhy:
1. Článok I znie:
Zákon č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z., zákona č. 365/2004 Z. z., zákona č. 585/2004 Z. z., zákona č. 614/2004 Z. z., zákona č. 1/2005 Z. z., zákona č. 82/2005 Z. z., zákona č. 528/2005 Z. z., zákona č. 573/2005 Z. z., zákona č. 310/2006 Z. z., zákona č. 693/2006 Z. z., zákona č. 561/2007 Z. z., zákona č. 139/2008 Z. z., zákona č. 233/2008 Z. z., zákona č. 263/2008 Z. z., zákona č. 460/2008 Z. z., zákona č. 562/2008 Z. z., zákona č. 49/2009 Z. z., zákona č. 108/2009 Z. z., zákona č. 266/2009 Z. z., zákona č. 463/2009, zákona č. 594/2009 Z. z., zákona č. 52/2010 Z. z., zákona č. 136/2010 Z. z. a zákona č. 373/2010 Z. z. sa mení a dopĺňa takto:
1. V § 13 ods. 1 písm. ae) sa slová „ods. 4" nahrádzajú slovami „ods. 5".
2. V § 36 ods. 5 písm. b) sa za slovo „činnosti" vkladajú slová „formou menších služieb pre samosprávny kraj podľa § 52 a".
3. § 52 vrátane nadpisu znie:
(3) Menšie služby pre samosprávny kraj organizované samosprávnym krajom alebo rozpočtovou organizáciou alebo príspevkovou organizáciou, ktorej zakladateľom alebo zriaďovateľom je samosprávy kraj, na účely tohto zákona je forma aktivačnej činnosti dlhodobo nezamestnaného občana vykonávaním prác, ktoré sú určené na tvorbu, ochranu, udržiavanie a zlepšovanie životného prostredia a na pomoc pri mimoriadnych udalostiach a odstraňovaní ich následkov. Účasť dlhodobo nezamestnaného občana na vykonávaní menších služieb je dobrovoľná.
(5) Na účely organizovania menších obecných služieb pre obec miestne príslušný úrad poskytuje obci raz za mesiac o dlhodobo nezamestnaných občanoch, ktorých vedie v evidencii, tieto údaje
(7) Úrad poskytuje obci alebo samosprávnemu kraju príspevok, ktorý možno použiť na úhradu časti nákladov na osobné ochranné pracovné prostriedky, úrazové poistenie dlhodobo nezamestnaných občanov, časti nákladov na pracovné náradie a časti ďalších nákladov, ktoré súvisia s vykonávaním menších obecných služieb pre obec alebo menších služieb pre samosprávny kraj a na úhradu časti celkovej ceny práce zamestnanca, ktorý organizuje aktivačnú činnosť.
e) počet zamestnancov, ktorí organizujú vykonávanie menších obecných služieb pre obec alebo menších služieb pre samosprávny kraj dlhodobo nezamestnanými občanmi a týždenný rozsah odpracovaných hodín jedným zamestnancom, ktorý organizuje vykonávanie menších obecných alebo menších služieb,
(13) Ak sa dlhodobo nezamestnaný občan nemôže zúčastniť menších obecných služieb pre obec alebo menších služieb pre samosprávny kraj z dôvodu jeho dočasnej pracovnej neschopnosti, je povinný túto skutočnosť oznámiť úradu do troch pracovných dní od nástupu na dočasnú pracovnú neschopnosť. Ak dočasná pracovná neschopnosť dlhodobo nezamestnaného občana počas vykonávania menších obecných služieb pre obec alebo menších služieb pre samosprávny kraj trvá viac ako 30 kalendárnych dní, úrad od dohody odstúpi.".".
Navrhuje sa v súlade so stanoviskom MPSVR SR, aby sa menšie služby ako forma aktivačnej činnosti zaviedli len pre samosprávny kraj alebo rozpočtovú organizáciu alebo príspevkovú organizáciu, ktorej zakladateľom alebo zriaďovateľom je samosprávy kraj. Túto skutočnosť reflektujú aj ďalšie navrhované zmeny. Ruší sa možnosť vykonávania služieb v rozsahu 40 hodín týždenne v prípade mimoriadnych situácií.
2. Za článok I sa vkladá článok II, ktorý znie:
Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení zákona č. 5/2004 Z. z., zákona č. 191/2004 Z. z., zákona č. 453/2004 Z. z., zákona č. 613/2004 Z. z., zákona č. 614/2004 Z. z., zákona č. 721/2004 Z. z., zákona č. 305/2005 Z. z., zákona č. 471/2005 Z. z., zákona č. 573/2005 Z. z., zákona č. 310/2006 Z. z., zákona č. 675/2006 Z. z., zákona č. 532/2007 Z. z., zákona č. 139/2008 Z. z., zákona č. 562/2008 Z. z., zákona č. 563/2008 Z. z., zákona č. 184/2009 Z. z., zákona č. 572/2009 Z. z., zákona č. 373/2010 Z. z. a zákona č. 543/2010 Z. z. sa dopĺňa takto:
1. V § 12 sa odsek 4 dopĺňa písmenom d), ktoré znie:
„d) sa zúčastňuje na vykonávaní menších služieb pre samosprávny kraj podľa osobitného predpisu.23aa)".
„23aa) § 52 zákona č. 5/2004 Z. z. v znení neskorších predpisov.".
2. V § 12 sa odsek 6 dopĺňa písmenom d), ktoré znie:
„d) počas vykonávania menších služieb pre samosprávny kraj podľa osobitného predpisu.23aa)".
Doterajší článok II sa označuje ako článok III.
V súvislosti s novelizáciou zákona o službách zamestnanosti sa navrhuje novelizovať aj zákon o pomoci v hmotnej núdzi, v ktorom sa rozširuje možnosť získania aktivačného príspevku pre občanov v hmotnej núdzi, ktorí sú v evidencii nezamestnaných počas vykonávania menších služieb pre samosprávny kraj.
Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených pozmeňujúcich a doplňujúcich návrhov
s c h v á l i ť.
Gestorský výbor odporúča hlasovať o pozmeňujúcich návrhoch 1 a 2 uvedených v štvrtej časti tejto spoločnej správy spoločne so stanoviskom schváliť.
Gestorský výbor určil spoločného spravodajcu výborov Júliusa Brocku na prerokovanie návrhu zákona v druhom čítaní a treťom čítaní v Národnej rade Slovenskej republiky a informovať Národnú radu Slovenskej republiky o výsledku rokovania výborov a odôvodniť návrh a stanovisko gestorského výboru.
Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 53 z 22. marca 2011.
Bratislava 22. marec 2011
Hlasovalo: 1120
120/2011 Z. z. ZÁKON, ktorým sa mení a dopĺňa zákon č. 5/2004 Z. z. o službách zamestnanosti
trovy konania náhrada trov konania premlčanie ochrana osobnosti mediácia dovolanie rekodifikácia dokazovanie úroky z omeškania bezpodielové spoluvlastníctvo manželov podielové spoluvlastníctvo dedenie judikatúra náhrada škody oslobodenie od súdnych poplatkov odvolanie spotrebiteľ vedľajší účastník exekúcia súdne poplatky
Návštev: 11225072 | Pravidlá používania portálu | Napíšte nám | Tvorba web stránok, www.webcreators.sk | WebHosting, www.hostcreators.sk | Admin